Title: ระเบียบกรมสวัสดิการและคุ้มครองแรงงาน ว่าด้วยหลักเกณฑ์และวิธีการขึ้นทะเบียนเป็นหน่วยงานฝึกอบรมเจ้าหน้าที่ความปลอดภัยในการทำงาน และการดำเนินการฝึกอบรม พ.ศ. 2549

ระเบียบกรมสวัสดิการและคุ้มครองแรงงาน

ระเบียบกรมสวัสดิการและคุ้มครองแรงงาน
ว่าด้วยหลักเกณฑ์และวิธีการขึ้นทะเบียนเป็นหน่วยงานฝึกอบรม
เจ้าหน้าที่ความปลอดภัยในการทำงาน
และการดำเนินการฝึกอบรม
พ.ศ.
๒๕๔๙

อาศัยอำนาจตามความในข้อ ๑๗
แห่งประกาศกรมสวัสดิการและคุ้มครองแรงงาน เรื่องหลักเกณฑ์และวิธีการฝึกอบรมเจ้าหน้าที่ความปลอดภัยในการทำงาน
ลงวันที่ ๑๘ สิงหาคม พ.ศ. ๒๕๔๙ ซึ่งออกตามความในกฎกระทรวงกำหนดมาตรฐานในการบริหารและการจัดการด้านความปลอดภัยอาชีวอนามัย
และสภาพแวดล้อมในการทำงาน พ.ศ. ๒๕๔๙
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๑ มาตรา ๓๕ มาตรา ๔๘ และมาตรา ๕๐
ของรัฐธรรมนูญแห่งราชอาณาจักรไทยบัญญัติให้กระทำได้
โดยอาศัยอำนาจตามบทบัญญัติแห่งกฎหมาย
อธิบดีกรมสวัสดิการและคุ้มครองแรงงานจึงวางระเบียบไว้ ดังต่อไปนี้

ข้อ ๑  ระเบียบนี้เรียกว่า ระเบียบกรมสวัสดิการและคุ้มครองแรงงาน
ว่าด้วยหลักเกณฑ์และวิธีการขึ้นทะเบียนเป็นหน่วยงานฝึกอบรมเจ้าหน้าที่ความปลอดภัยในการทำงาน
และการดำเนินการฝึกอบรม พ.ศ. ๒๕๔๙

ข้อ ๒[๑]
 ระเบียบนี้
ให้ใช้บังคับตั้งแต่วันประกาศเป็นต้นไป

หมวด
 ๑
การขึ้นทะเบียน

ข้อ ๓  การขึ้นทะเบียนเป็นหน่วยงานฝึกอบรมเจ้าหน้าที่ความปลอดภัยในการทำงานมีห้าระดับ
ดังต่อไปนี้
(๑)
หน่วยงานฝึกอบรมเจ้าหน้าที่ความปลอดภัยในการทำงานระดับหัวหน้างาน
(๒)
หน่วยงานฝึกอบรมเจ้าหน้าที่ความปลอดภัยในการทำงานระดับเทคนิค
(๓) หน่วยงานฝึกอบรมเจ้าหน้าที่ความปลอดภัยในการทำงานระดับเทคนิคขั้นสูง
(๔)
หน่วยงานฝึกอบรมเจ้าหน้าที่ความปลอดภัยในการทำงานระดับวิชาชีพ
(๕)
หน่วยงานฝึกอบรมเจ้าหน้าที่ความปลอดภัยในการทำงานระดับบริหาร
ทั้งนี้ หน่วยงานตามข้อ ๑๖
แห่งประกาศกรมสวัสดิการและคุ้มครองแรงงาน เรื่อง หลักเกณฑ์และวิธีการฝึกอบรมเจ้าหน้าที่ความปลอดภัยในการทำงาน
ลงวันที่ ๑๘ สิงหาคม พ.ศ. ๒๕๔๙
สามารถขึ้นทะเบียนเป็นหน่วยงานฝึกอบรมเจ้าหน้าที่ความปลอดภัยในการทำงานหนึ่งระดับหรือหลายระดับได้

ข้อ ๔  หน่วยงานฝึกอบรมเจ้าหน้าที่ความปลอดภัยในการทำงานต้องมีคุณสมบัติและไม่มีลักษณะต้องห้าม
ดังต่อไปนี้
(๑)
มีบุคลากรซึ่งมีคุณวุฒิไม่ต่ำกว่าปริญญาตรีทำหน้าที่บริหารจัดการการฝึกอบรมอย่างน้อยหนึ่งคน
(๒) มีวิทยากรซึ่งมีคุณสมบัติตามข้อ ๑๕
ปฏิบัติงานเต็มเวลาในหน่วยงานฝึกอบรมเจ้าหน้าที่ความปลอดภัยในการทำงานอย่างน้อยหนึ่งคน
เว้นแต่หน่วยงานตามข้อ ๑๖ (๕) แห่งประกาศกรมสวัสดิการและคุ้มครองแรงงาน เรื่อง
หลักเกณฑ์และวิธีการฝึกอบรมเจ้าหน้าที่ความปลอดภัยในการทำงาน ลงวันที่ ๑๘ สิงหาคม
พ.ศ. ๒๕๔๙
(๓)
มีเอกสารประกอบการฝึกอบรมที่มีเนื้อหาและรายละเอียดตามที่หลักสูตรการฝึกอบรมเจ้าหน้าที่ความปลอดภัยในการทำงานกำหนดไว้ในแต่ละระดับที่ขอขึ้นทะเบียน
(๔)
มีอุปกรณ์ประกอบการฝึกอบรมที่เหมาะสมกับหลักสูตรเจ้าหน้าที่ความปลอดภัยในการทำงานในแต่ละระดับที่ขอขึ้นทะเบียน
(๕)
ในกรณีที่มีฐานะเป็นนิติบุคคลที่จัดตั้งขึ้นตามกฎหมายแพ่งและพาณิชย์
กฎหมายว่าด้วยบริษัทมหาชนจำกัด หรือกฎหมายว่าด้วยการจัดตั้งนิติบุคคลอื่น
หรือสถาบันอุดมศึกษาต้องได้รับการรับรองระบบบริหารงานคุณภาพ
หรือประกันคุณภาพการศึกษา แล้วแต่กรณี
เว้นแต่เคยเป็นหน่วยงานฝึกอบรมเจ้าหน้าที่ความปลอดภัยในการทำงาน
ตามประกาศกรมสวัสดิการและคุ้มครองแรงงาน เรื่อง หลักเกณฑ์การเป็นหน่วยงานฝึกอบรมเจ้าหน้าที่ความปลอดภัยในการทำงาน
ลงวันที่ ๑๑ สิงหาคม พ.ศ. ๒๕๔๗
ต้องดำเนินการให้ได้รับการรับรองดังกล่าวภายในหนึ่งปี
นับแต่วันที่ขึ้นทะเบียนตามระเบียบนี้
(๖) ไม่เคยถูกเพิกถอนการขึ้นทะเบียน
เว้นแต่พ้นกำหนดสามปี นับแต่วันที่เพิกถอนการขึ้นทะเบียน
(๗) ไม่มีผู้มีอำนาจกระทำการแทน กรรมการ
ผู้บริหาร หุ้นส่วน
หรือผู้ถือหุ้นซึ่งเป็นหรือเคยเป็นกรรมการของหน่วยงานฝึกอบรมเจ้าหน้าที่ความปลอดภัยในการทำงานอื่นที่ถูกเพิกถอนการขึ้นทะเบียน
เว้นแต่พ้นกำหนดสามปี นับแต่วันที่เพิกถอนการขึ้นทะเบียน

ข้อ ๕  ให้หน่วยงานที่มีความประสงค์จะขอขึ้นทะเบียนเป็นหน่วยงานฝึกอบรมเจ้าหน้าที่ความปลอดภัยในการทำงาน
ยื่นคำขอพร้อมเอกสารดังต่อไปนี้ ต่ออธิบดีหรือผู้ซึ่งอธิบดีมอบหมาย
(๑) สำเนาเอกสารที่แสดงถึงความเป็นหน่วยงานตามข้อ
๑๖ แห่งประกาศกรมสวัสดิการและคุ้มครองแรงงาน เรื่อง
หลักเกณฑ์และวิธีการฝึกอบรมเจ้าหน้าที่ความปลอดภัยในการทำงาน ลงวันที่๑๘ สิงหาคม
พ.ศ. ๒๕๔๙
(๒)
สำเนาบัตรประจำตัวประชาชนของผู้มีอำนาจกระทำการแทนหน่วยงาน
(๓)
สำเนาทะเบียนบ้านของผู้มีอำนาจกระทำการแทนหน่วยงาน
(๔) แผนที่แสดงที่ตั้งของหน่วยงานโดยสังเขป
(๕) เอกสารแสดงรายชื่อ
และวุฒิการศึกษาของบุคลากรซึ่งทำหน้าที่บริหารจัดการฝึกอบรม
(๖) เอกสารแสดงรายชื่อ และคุณสมบัติของวิทยากร
รวมทั้งหนังสือยืนยันการเป็นวิทยากรให้กับหน่วยงานสำหรับวิทยากรอื่นซึ่งมิได้ปฏิบัติงานเต็มเวลา
(๗)
เอกสารประกอบการฝึกอบรมตามหลักสูตรการฝึกอบรมเจ้าหน้าที่ความปลอดภัยในการทำงานในแต่ละระดับที่ขอขึ้นทะเบียน
(๘)
เอกสารแสดงรายการอุปกรณ์ที่ใช้ประกอบในการฝึกอบรมทั้งภาคทฤษฎีและภาคปฏิบัติในหลักสูตรการฝึกอบรมเจ้าหน้าที่ความปลอดภัยในการทำงานในแต่ละระดับที่ขอขึ้นทะเบียน
(๙) สำเนาเอกสารรับรองระบบการบริหารงานคุณภาพ
หรือประกันคุณภาพการศึกษา
(๑๐) เอกสารแสดงรายชื่อผู้มีอำนาจกระทำการแทน
กรรมการ ผู้บริหาร หุ้นส่วน หรือผู้ถือหุ้นของหน่วยงาน
(๑๑) เอกสารแสดงแผนและเป้าหมายการจัดฝึกอบรม
พร้อมอัตราค่าบริการที่จะเรียกเก็บจากผู้เข้ารับการฝึกอบรม
ให้ผู้มีอำนาจกระทำการแทนหน่วยงานลงลายมือชื่อรับรองสำเนาถูกต้องของเอกสารตามวรรคหนึ่ง

ข้อ ๖  เมื่อมีการยื่นคำขอตามข้อ ๕
และอธิบดีพิจารณาแล้วเห็นว่าผู้ยื่นคำขอมีคุณสมบัติและไม่มีลักษณะต้องห้ามตามข้อ ๔
ให้อธิบดีขึ้นทะเบียนผู้ยื่นคำขอนั้นเป็นหน่วยงานฝึกอบรมเจ้าหน้าที่ความปลอดภัยในการทำงาน
และออกใบทะเบียนพร้อมมีหนังสือแจ้งให้ผู้ยื่นคำขอทราบภายในห้าวัน
นับแต่วันที่ขึ้นทะเบียน
ในกรณีที่อธิบดีพิจารณาแล้วเห็นว่า
ผู้ยื่นคำขอขาดคุณสมบัติ หรือมีลักษณะต้องห้ามอย่างหนึ่งอย่างใดตามข้อ ๔
ให้อธิบดีมีหนังสือแจ้งให้ผู้ยื่นคำขอทราบโดยเร็ว

ข้อ ๗  ในกรณีที่ปรากฏว่าหน่วยงานฝึกอบรมเจ้าหน้าที่ความปลอดภัยในการทำงานที่ได้ขึ้นทะเบียนไว้ตามข้อ
๖ แล้วขาดคุณสมบัติ หรือมีลักษณะต้องห้ามอย่างหนึ่งอย่างใดตามข้อ ๔
ให้อธิบดีเพิกถอนการขึ้นทะเบียน

ข้อ ๘  ในกรณีที่หน่วยงานฝึกอบรมเจ้าหน้าที่ความปลอดภัยในการทำงานที่ได้ขึ้นทะเบียนไว้ตามข้อ
๖ มีการเปลี่ยนแปลงที่ตั้ง สถานภาพของหน่วยงาน วิทยากรฝึกอบรม
หรือเปลี่ยนแปลงอื่นใดจากที่ได้ยื่นคำขอขึ้นทะเบียนไว้
ให้หน่วยงานฝึกอบรมเจ้าหน้าที่ความปลอดภัยในการทำงานนั้นส่งเอกสารแสดงการเปลี่ยนแปลงนั้นต่ออธิบดีหรือผู้ซึ่งอธิบดีมอบหมายภายในสามสิบวัน
นับแต่วันที่มีการเปลี่ยนแปลง

ข้อ ๙  หน่วยงานฝึกอบรมเจ้าหน้าที่ความปลอดภัยในการทำงานที่ได้ขึ้นทะเบียนไว้ตามข้อ
๖ อาจยื่นคำขอต่ออายุการขึ้นทะเบียนได้ภายในระยะเวลาสามสิบวัน
ก่อนวันที่การขึ้นทะเบียนจะสิ้นสุดลง
ให้นำความในข้อ ๕ ข้อ ๖ ข้อ ๗ และข้อ ๘
มาใช้บังคับแก่การยื่นคำขอต่ออายุการขึ้นทะเบียนโดยอนุโลม

หมวด
 ๒
การดำเนินการฝึกอบรม

ส่วนที่
๑
บททั่วไป

ข้อ ๑๐  หน่วยงานฝึกอบรมเจ้าหน้าที่ความปลอดภัยในการทำงานต้องดำเนินการฝึกอบรมตามที่หลักสูตรการฝึกอบรมเจ้าหน้าที่ความปลอดภัยในการทำงานแต่ละระดับกำหนดไว้
ในการฝึกอบรมภาคปฏิบัติ หน่วยงานฝึกอบรมเจ้าหน้าที่ความปลอดภัยในการทำงานต้องจัดให้ผู้เข้ารับการฝึกอบรมได้รับการฝึกอบรมภาคปฏิบัติในสถานที่จริง
และได้รับการฝึกอบรม โดยใช้อุปกรณ์ประกอบการฝึกอบรมอย่างทั่วถึง

ข้อ ๑๑  การฝึกอบรมภาคทฤษฎี
หน่วยงานฝึกอบรมเจ้าหน้าที่ความปลอดภัยในการทำงานต้องจัดให้ห้องฝึกอบรมหนึ่งห้องมีผู้เข้ารับการฝึกอบรมไม่เกินหกสิบคน
และวิทยากรอย่างน้อยหนึ่งคนการฝึกอบรมภาคปฏิบัติ
หน่วยงานฝึกอบรมเจ้าหน้าที่ความปลอดภัยในการทำงานต้องจัดให้มีวิทยากรอย่างน้อยหนึ่งคน
ต่อผู้เข้ารับการฝึกอบรมไม่เกินยี่สิบคน

ข้อ ๑๒  ให้หน่วยงานฝึกอบรมเจ้าหน้าที่ความปลอดภัยในการทำ
งานแจ้งกำหนดการฝึกอบรมแต่ละครั้งต่ออธิบดีหรือผู้ซึ่งอธิบดีมอบหมาย
ก่อนวันฝึกอบรมไม่น้อยกว่าเจ็ดวัน

ข้อ ๑๓  ให้หน่วยงานฝึกอบรมเจ้าหน้าที่ความปลอดภัยในการทำงานจัดทำบัญชีรายชื่อผู้ผ่านการฝึกอบรม
และเอกสารประเมินผลการฝึกอบรมของผู้ผ่านการฝึกอบรมแต่ละราย
โดยให้วิทยากรซึ่งเป็นผู้ดำเนินการฝึกอบรมเป็นผู้รับรองเอกสารดังกล่าว
และส่งเอกสารนั้นต่ออธิบดีหรือผู้ซึ่งอธิบดีมอบหมายภายในสามสิบวัน
นับแต่วันที่เสร็จสิ้นการฝึกอบรม

ข้อ ๑๔  ให้อธิบดีหรือผู้ซึ่งอธิบดีมอบหมายมีอำนาจเข้าไปในสำนักงานของหน่วยงานฝึกอบรมเจ้าหน้าที่ความปลอดภัยในการทำงาน
และสถานที่จัดการฝึกอบรมในเวลาทำการเพื่อสอบถามข้อเท็จจริง ตรวจสอบ
หรือควบคุมให้หน่วยงานฝึกอบรมเจ้าหน้าที่ความปลอดภัยในการทำงานดำเนินการฝึกอบรมให้เป็นไปตามระเบียบนี้

ส่วนที่
 ๒
วิทยากร

ข้อ ๑๕  หน่วยงานฝึกอบรมเจ้าหน้าที่ความปลอดภัยในการทำงานต้องจัดให้มีวิทยากรที่มีความสามารถในการถ่ายทอดความรู้ตามเนื้อหาวิชาที่หลักสูตรเจ้าหน้าที่ความปลอดภัยในการทำงานกำหนด
และมีคุณสมบัติอย่างใดอย่างหนึ่งดังต่อไปนี้
เพื่อให้ผู้เข้ารับการฝึกอบรมได้เกิดการเรียนรู้ตามวัตถุประสงค์ของหลักสูตร
(๑)
เป็นหรือเคยเป็นเจ้าหน้าที่ของหน่วยงานราชการที่มีคุณวุฒิไม่ต่ำกว่าปริญญาตรี
สาขาอาชีวอนามัย หรือเทียบเท่า
หรือผ่านการฝึกอบรมหลักสูตรด้านความปลอดภัยในการทำงานของกรมสวัสดิการและคุ้มครองแรงงาน
ทั้งนี้ ต้องปฏิบัติงานที่เกี่ยวข้องกับความปลอดภัยในการทำงานมาไม่น้อยกว่าห้าปี
และมีประสบการณ์การเป็นวิทยากรเกี่ยวกับความปลอดภัยในการทำงานไม่น้อยกว่าสามปี
(๒)
เป็นอาจารย์ในสถาบันอุดมศึกษาของรัฐหรือเอกชนที่สำเร็จการศึกษาไม่ต่ำกว่าปริญญาตรีสาขาอาชีวอนามัย
หรือเทียบเท่า โดยสอนวิชาที่เกี่ยวกับความปลอดภัยในการทำงาน
และมีประสบการณ์การสอนเกี่ยวกับวิชาดังกล่าวไม่น้อยกว่าสามปี
(๓)
เป็นผู้มีความรู้และประสบการณ์ในการทำงานที่เกี่ยวข้องกับหัวข้อวิชาที่บรรยายไม่น้อยกว่าห้าปี
หรือเป็นผู้ปฏิบัติงานโดยตรงเกี่ยวกับการพัฒนาองค์ความรู้หรือมาตรฐานด้านความปลอดภัยในการทำงานไม่น้อยกว่าห้าปี
ทั้งนี้
มีประสบการณ์การเป็นวิทยากรเกี่ยวกับหัวข้อวิชาที่บรรยายมาไม่น้อยกว่าสามปี
วิทยากรตามวรรคหนึ่ง
ต้องเข้ารับการฝึกอบรมเพิ่มเติม
หรือพัฒนาความรู้เกี่ยวกับความปลอดภัยในการทำงานอย่างต่อเนื่องปีหนึ่งไม่น้อยกว่าสิบสองชั่วโมง

ข้อ ๑๖  ให้หน่วยงานฝึกอบรมเจ้าหน้าที่ความปลอดภัยในการทำ
งานส่งหลักฐานการฝึกอบรมเพิ่มเติมหรือการพัฒนาความรู้ของวิทยากรตามข้อ ๑๕
ต่ออธิบดีหรือผู้ซึ่งอธิบดีมอบหมายภายในวันที่ ๑๕ ของเดือนมกราคม
นับแต่วันสิ้นปีปฏิทิน

ประกาศ
ณ วันที่ ๖ กันยายน พ.ศ. ๒๕๔๙
ผดุงศักดิ์
เทพหัสดิน ณ อยุธยา
อธิบดีกรมสวัสดิการและคุ้มครองแรงงาน

วัชศักดิ์/ผู้จัดทำ
๒๗
ตุลาคม ๒๕๔๙

[๑] ราชกิจจานุเบกษา
เล่ม ๑๒๓/ตอนที่ ๑๑๑ ง/หน้า ๑๗/๑๙ ตุลาคม ๒๕๔๙